**Paycheck** (engl. *Paycheck*) on John Woon ohjaama yhdysvaltalainen tieteistoimintaelokuva vuodelta 2003. Toimintatrillerin pääosissa ovat Ben Affleck, Aaron Eckhart ja Uma Thurman. Sivuosissa ovat muun muassa Paul Giamatti ja Colm Feore. *Paycheck* on viimeisin yhdysvaltalainen elokuva, jonka Woo on ohjannut.

*Paycheck* pohjautuu Philip K. Dickin samannimiseen tieteisnovelliin vuodelta 1953. Dean Georgaris laati novellin pohjalta käsikirjoituksen. Elokuvan tuottajina toimi Terence Chang, John Davis, Michael Hackett ja ohjaaja John Woo.

Juoni
-----

Michael Jennings (Ben Affleck) on insinööri, joka on mukana huippusalaisissa projekteissa. Jokaisen projektin jälkeen Jenningsin lähimuisti tyhjennetään, jotta hän ei pysty paljastamaan projektiin liittyviä tietoja. Jenningsin viimeisin komennus oli tehtävä vanhalta ystävältä (Aaron Eckhart): kolmivuotinen sopimus kahdeksannumeroisen palkkion kera. Järkytyksekseen Jennings kuitenkin saa kuulla, että hän oli suostunut luopumaan palkkiostaan, mutta sitten hän saa salaperäisen kirjekuoren, joka sisältää johtolankoja unohtuneesta menneisyydestä. Kauniin tiedenaisen tohtori Rachel Porterin (Uma Thurman) avulla Jennings lähtee selvittämään menneisyytensä mysteeriä.

Näyttelijät
-----------

|  |  |  |
| --- | --- | --- |
|  Ben Affleck  | … |  Michael Jennings
  |
|  Aaron Eckhart  | … |  James Rethrick
  |
|  Uma Thurman  | … |  Tohtori Rachel Porter
  |
|  Colm Feore  | … |  John Wolfe
  |
|  Paul Giamatti  | … |  Shorty
  |
|  Michael C. Hall  | … |  Erikoisagentti Klein
  |
|  Joe Morton  | … |  Erikoisagentti Dodge
  |
|  Peter Friedman  | … |  Oikeusministeri Brown
  |
|  Christopher Kennedy  | … |  Tohtori Stevens
  |
|  Ivana Milicevic  | … |  Maya
  |
|  Kathryn Morris  | … |  Rita Dunne
  |
|  Fulvio Cecere  | … |  Agentti Fuman
  |
|  John Cassini  | … |  Agentti Mitchell
  |
|  Krista Allen  | … |  Holografinen nainen
  |

Tuotanto
--------

*Paycheck* kuvattiin Kanadassa Vancouverissa ja Winnipegissä 60 miljoonan dollarin budjetilla. Kuvaukset alkoivat 3. huhtikuuta 2003 ja päättyivät 16. heinäkuuta 2003.

Tuotantoyhtiöt Davis Entertainment ja Lion Rock Entertainment tuottivat elokuvan.

Markkinointi
------------

*Paycheckiä* mainostettiin mainoslauseilla

* *Remember the future.*
* *The future depends on a past he was paid to forget.*

Suomessa DVD-julkaisun kannessa on mainoslauseena *Tulevaisuus on kiinni menneisyydestä.*

Paramount Pictures ja DreamWorks Pictures toimivat elokuvan levittäjinä.

Vastaanotto
-----------

*Paycheck* sai ensi-iltansa kotimaassaan Yhdysvalloissa 25. joulukuuta vuonna 2003. Muualla maailmassa *Paycheck* ilmestyi teattereihin lähinnä tammi-maaliskuun 2004 aikana. Suomen ensi-ilta oli 13. helmikuuta 2004. *Paycheck* oli kaupallinen menestys tuottaen yli 96 miljoonaa dollaria.

### Kritiikki

*Paycheck* sai ilmestyessään ristiriitaisia arvosteluja. Elokuvalla on Rotten Tomatoes -sivustolla 27 prosentin "mätä"-arvosana perustuen 154 arvosteluun (keskimäärin 4,7/10). Metacritic antaa elokuvalle 43 prosenttia sadasta 34 arvostelun pohjalta.

The A. V. Clubin kriitikko Scott Tobias antoi elokuvalle positiivista palautetta. Hän kutsui sitä "fiksuksi trilleriksi" ja ylisti "Woon erinomaista ajoituksen ja rytmin tajua". Film Threatin kriitikko Chris Barsanti ylisti myös *Paycheckiä* kutsuen sitä päteväksi ja vakuuttavaksi toimintaelokuvaksi.

Roger Ebert antoi elokuvalle kaksi tähteä neljästä. Ebert sanoi, että hän "nautti elokuvasta", mutta tunsi, että elokuva "hyödyntää sen (Philip K. Dickin tarina) toimintaa ja juonen potentiaalia, mutta ei oikeastaan ollenkaan kehitä sitä." Film Threatin K. J. Doughton nimitti elokuvaa "kevyeksi John Woo -elokuvaksi" ja "steriloiduksi muunnokseksi" Woon aikaisempien - ja parempien - töiden rinnalla.

James Berardinelli antoi elokuvalle yksi ja puoli tähteä neljästä. Hän nimitti elokuvaa "huonoksi elokuvaksi, joka on täynnä vaisua näyttelemistä, aivotonta käsikirjoittamista ja innotonta ohjausta."

### Palkinnot ja palkintoehdokkuudet

|  |  |  |  |  |  |
| --- | --- | --- | --- | --- | --- |
| **Vuosi** | **Palkinto** | **Kategoria** | **Kenelle** | **Voitto / Ehdokkuus** | **Muuta** |
| 2004 | Saturn-palkinto | Paras tieteiselokuva |  | Ehdokkuus |  |
| Key Art -palkinto | Paras grafiikka |  | Voitto |  |
| Razzie-palkinto | Huonoin miespääosa | Ben Affleck | Myös *Gigli – rajua rakkautta* ja *Daredevil* |
|

Lähteet
-------

1. ↑  Tähän päivään, marraskuuhun 2012, mennessä.
2. 1 2 3  Paycheck (2003) *elonet.fi*. Elonet.fi. Viitattu 1.12.2012. (suomeksi)
3. 1 2 3 4 5 6 7 8 9 10 11 12 13  Paycheck (2003) *imdb.com*. IMDB.com. Viitattu 1.12.2012. (englanniksi)
4. 1 2 3  Paycheck (2003) *allmovie.com*. Allmovie.com. Viitattu 1.12.2012. (englanniksi)
5. 1 2  Paycheck *boxofficemojo.com*. Boxofficemojo.com. Viitattu 1.12.2012. (englanniksi)
6. ↑  Paycheck (2003) *rottentomatoes.com*. Rottentomatoes.com. Viitattu 1.12.2012. (englanniksi)
7. ↑  Paycheck *metacritic.com*. Metacritic.com. Viitattu 1.12.2012. (englanniksi)
8. ↑  Paycheck *avclub.com*. Avclub.com; Scott Tobias, January 5, 2004. Viitattu 1.12.2012. (englanniksi)
9. ↑  PAYCHECK *filmthreat.com*. Filmthreat.com; Chris Barsanti. Viitattu 1.12.2012. (englanniksi)
10. ↑  Paycheck *rogerebert.suntimes.com*. Chicago Sun Timesin kotisivut; Roger Ebert.  Arkistoitu 2.12.2008. Viitattu 1.12.2012. (englanniksi)
11. ↑  PAYCHECK *filmthreat.com*. Filmthreat.com; K. J. Doughton. Viitattu 1.12.2012. (englanniksi)
12. ↑  *Paycheck* *reelviews.net*. ReelView.com; James Berardinelli. Viitattu 1.12.2012. (englanniksi)

Aiheesta muualla
----------------

* *Paycheck* Internet Movie Databasessa. (englanniksi)
* *Paycheck* Elonetissä.
* *Paycheck* AllMoviessa. (englanniksi)
* *Paycheck* Rotten Tomatoesin sivuilla (englanniksi)
* *Paycheck* Box Office Mojossa (englanniksi)
* *Paycheck* Metacriticissä (englanniksi)